Ahmed sê jammer vir gewraakte kommentaarSarfraz Ahmed (links) tydens ’n vorige perskonferensie saam met Nieu-Seeland se Kane Williams. Ahmed, Pakistan se kaptein, het op Twitter verskoning vir sy kommentaar in die tweede eendagwedstryd teen Suid-Afrika gemaak. Foto: Cricinfo. Die beleërde Pakistanse krieketkaptein, Sarfraz Ahmed, het hom tot Twitter gewend om verskoning vir sy aanmerking in die tweede eendagwedstryd teen die Proteas te vra. Met Suid-Afrika op 80/5, het Pakistan bloed geruik, maar met Andile Phehlukwayo en Rassie van der Dussen voor die paaltjies, het hulle die wa deur die drif getrek met ’n onoorwonne vennootskap van 127 lopies. Veral Phehlukwayo was ’n doring in Pakistan se vlees en die geluksgodin was ’n paar keer aan sy kant. ’n Erg frustreerde Ahmed het in die 37ste boulbeurt iets in Urdu gebrom en sy aanmerking is deur die paaltjiemikrofoon opgevang. Dit word losweg na “Hey swart man, waar sit jou ma vandag? Watter gebedjie moet sy vandag vir jou opsê” vertaal. Dit is geuiter pas ná Phehlukwayo nog ’n gewaagde enkellopie gekry het. Hoewel die opmerking duidelik nie vir Phehlukwayo veel geskeel het nie, is die krieketwêreld aan’t gons oor die voorval. Ahmed het Woensdag op sy Twitter-rekening gesê dat hy hoegenaamd nie bedoel het om iemand te onstel nie en dat hy opreg verskoning wil vra vir enige iemand wat as gevolg van sy frustreerde uitdrukking aanstoot geneem het. “Die idee was nie eens dat my woorde deur die teenstanders of krieketaanhangers gehoor of verstaan of aan hulle gekommunikeer moes word nie. Ek het in die verlede en sal steeds in die toekoms die kameraderie van my medekrieketspelers waardeer,” het hy gesê. Die Pakistanse Krieketraad het in ’n verklaring hul misnoeë met Ahmed se aanmerking te kenne gegee. “Die raad keur nie enige kommentaar goed wat moontlik kan aanstoot gee nie. Ons beklemtoom weer eens dat ons nie rassistiese kommentaar sal duld nie – maak nie saak in watter konteks dit gesê is nie.” Intussen het die Internasionale Krieketraad bevestig dat hulle bewus is van die insident.